CELEX: 32020D1261
Language: lt
Date: 2020-09-04 00:00:00
Title: Tarybos įgyvendinimo sprendimas (ES) 2020/1261 2020 m. rugsėjo 4 d. kuriuo iš dalies keičiamas Įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

10.9.2020   
               
               
                  LT
               
               
                  Europos Sąjungos oficialusis leidinys
               
               
                  L 296/4
               
            
         TARYBOS ĮGYVENDINIMO SPRENDIMAS (ES) 2020/1261
         2020 m. rugsėjo 4 d.
         kuriuo iš dalies keičiamas Įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 287 straipsnį Latvija nuo pridėtinės vertės mokesčio (toliau – PVM) gali atleisti apmokestinamuosius asmenis, kurių metinė apyvarta yra ne didesnė kaip 17 200 EUR sumos, apskaičiuotos nacionaline valiuta pagal jos įstojimo į Sąjungą dienos valiutų perskaičiavimo kursą;
                  
               
                     (2)
                  
                  
                     Tarybos įgyvendinimo sprendimu 2010/584/ES (2) Latvijai buvo leista taikyti specialią priemonę, kuria nukrypstama nuo Direktyvos 2006/112/EB 287 straipsnio (toliau – Nukrypti leidžianti priemonė), siekiant nuo PVM atleisti apmokestinamuosius asmenis, kurių metinė apyvarta neviršija 50 000 EUR sumai lygiavertės sumos nacionaline valiuta pagal jos įstojimo į Sąjungą dienos valiutos perskaičiavimo kursą, iki 2013 m. gruodžio 31 d. Tarybos įgyvendinimo sprendimu 2014/796/ES (3) Nukrypti leidžiančios priemonės taikymas buvo pratęstas iki 2017 m. gruodžio 31 d.;
                  
               
                     (3)
                  
                  
                     Tarybos įgyvendinimo sprendimu (ES) 2017/2408 (4) Latvijai buvo leista dar kartą pratęsti Nukrypti leidžiančios priemonės taikymą iki 2020 m. gruodžio 31 d. ir buvo sumažinta atleidimo nuo PVM riba nuo 50 000 EUR iki 40 000 EUR;
                  
               
                     (4)
                  
                  
                     raštu (jį Komisija užregistravo 2020 m. balandžio 17 d.) Latvija paprašė leidimo toliau taikyti Nukrypti leidžiančią priemonę iki 2024 m. gruodžio 31 d. – termino, iki kurio valstybės narės į nacionalinę teisę turi perkelti Tarybos direktyvą (ES) 2020/285 (5), kurioje nustatomos paprastesnės PVM taisyklės mažosioms įmonėms. Ta direktyva valstybėms narėms taip pat leidžiama nuo PVM mokėjimo atleisti apmokestinamuosius asmenis, kurių metinė apyvarta valstybėje narėje neviršija 85 000 EUR ribos arba lygiavertės sumos nacionaline valiuta;
                  
               
                     (5)
                  
                  
                     pagal Direktyvos 2006/112/EB 395 straipsnio 2 dalies antrą pastraipą 2020 m. gegužės 19 d. raštu Komisija kitoms valstybėms narėms perdavė Latvijos prašymą. 2020 m. gegužės 20 d. raštu Komisija informavo Latviją, kad ji turi visą prašymui įvertinti būtiną informaciją;
                  
               
                     (6)
                  
                  
                     Nukrypti leidžianti priemonė atitinka Direktyvą (ES) 2020/285, kuria siekiama sumažinti mažųjų įmonių PVM reikalavimų laikymosi išlaidas, konkurencijos iškraipymus tiek nacionaliniu, tiek Sąjungos lygmenimis ir neigiamą perėjimo nuo atleidimo nuo mokesčio prie apmokestinimo poveikį (ribos efektą). Ja taip pat siekiama sudaryti palankesnes sąlygas mažųjų įmonių vykdomam reikalavimų laikymuisi ir mokesčių institucijų vykdomai stebėsenai. 40 000 EUR riba atitinka Direktyvos 2006/112/EB 284 straipsnį;
                  
               
                     (7)
                  
                  
                     Nukrypti leidžianti priemonė apmokestinamiesiems asmenims yra ir bus neprivaloma. Apmokestinamieji asmenys gali toliau pasirinkti taikyti įprastines PVM procedūras pagal Direktyvos 2006/112/EB 290 straipsnį;
                  
               
                     (8)
                  
                  
                     remiantis Latvijos pateikta informacija, Nukrypti leidžianti priemonė turės tik nežymų poveikį bendrai galutinio vartojimo etapu surenkamų Latvijos mokestinių pajamų sumai;
                  
               
                     (9)
                  
                  
                     Nukrypti leidžianti priemonė neturės neigiamo poveikio Sąjungos nuosaviems ištekliams, gaunamiems iš PVM, nes Latvija apskaičiuos kompensaciją pagal Tarybos reglamento (EEB, Euratomas) Nr. 1553/89 (6) 6 straipsnį;
                  
               
                     (10)
                  
                  
                     atsižvelgiant į potencialų teigiamą Nukrypti leidžiančios priemonės poveikį mažųjų įmonių ir mokesčių institucijų administracinės naštos ir reikalavimų laikymosi išlaidų mažinimui ir tai, kad nedaromas didelis poveikis bendroms surenkamoms PVM pajamoms, Latvijai turėtų būti leista toliau taikyti Nukrypti leidžiančią priemonę;
                  
               
                     (11)
                  
                  
                     leidimas taikyti Nukrypti leidžiančią priemonę turėtų būti suteiktas ribotam laikui. To laiko turėtų pakakti, kad būtų galima įvertinti ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį valstybės narės ne vėliau kaip 2024 m. gruodžio 31 d. turi priimti ir paskelbti įstatymus ir kitus teisės aktus, būtinus, kad būtų laikomasi tos direktyvos 1 straipsnio, bei tas nuostatas turi taikyti nuo 2025 m. sausio 1 d. Todėl yra tikslinga leisti Latvijai taikyti Nukrypti leidžiančią priemonę iki 2024 m. gruodžio 31 d.;
                  
               
                     (12)
                  
                  
                     todėl Įgyvendinimo sprendimas (ES) 2017/2408 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2017/2408 2 straipsnio antra pastraipa pakeičiama taip:
            
               „Šis sprendimas taikomas iki 2024 m. gruodžio 31 d.“
            
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Latvijos Respublikai.
         
         
            Priimta Briuselyje 2020 m. rugsėjo 4 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.
         
            (2)  2010 m. rugsėjo 27 d. Tarybos įgyvendinimo sprendimas 2010/584/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 256, 2010 9 30, p. 29).
         
            (3)  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
         
            (4)  2017 m. gruodžio 18 d. Tarybos įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 342, 2017 12 21, p. 8).
         
            (5)  2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
         
            (6)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).